Tarmo Lausing

Tarmo Lausing (sündinud 21. aprillil 1983 Tähtvere vallas) on eesti ettevõtja ja endine poliitik. Aastatel 2001–2013 kuulus ta Eesti Keskerakonda.
Lausing on lõpetanud Hugo Treffneri Gümnaasiumi ning omandanud Tartu Ülikoolis bakalaureusekraadi õigusteaduses.

Poliitiline karjäär

Poliitilist karjääri alustas Lausing riigikogu liikme Küllo Arjakase assistendina. 2003-2004 töötas ta Lasnamäe linnaosavalitsuses, mille juurde tema algatusel rajati Lasnamäe Õpilaste Nõukoda. Ka aitas ta kaasa Tallinna Õpilasvolikogu asutamisele.
Pärast lühiajalist müügijuhitööd Spin Tekis määrati Lausing 2005. aasta aprillis Tallinna aselinnapeaks hariduse, kultuuri ja noorsootöö alal. Hiljem töötas ta haridus- ja teadusministeeriumis abiministri Erkki Piisangu nõunikuna.
2003-2005 oli ta Keskerakonna noortekogu esimees, seejärel sai temast Keskerakonna Lasnamäe piirkonna aseesimees. 2005. aastast on ta olnud ka Tallinna linnavalitsuse haridus- ja kultuurikomisjoni liige (hiljem ka esimees) ning 2004. aasta märtsist Tallinna linnavalitsuse noortenõukogu liige.
2005. aastal algatas Lausing Tallinna noorteöö tava Madridi samalaadse ürituse eeskujul. Esimene noorteöö toimus 2005. aasta septembris Lasnamäel ja Tallinna kesklinnas.
2006-2008 kuulus ta Tallinna õpilasmaleva nõukokku.
2007. aastal valiti Lausing Tallinna linnavolikogu aseesimeheks. Esimesel hääletusel 14. juunil ei kogunud ta piisavalt hääli, valimine õnnestus teisel katsel 21. juunil.
8. veebruaril 2007 esitas Lausing ettepaneku kuulutada Eesti Raudtee taasriigistamise päev 9. jaanuar Eesti majanduse taassünni päevana riiklikuks tähtpäevaks ning lipupäevaks.
2007. aasta 23. augustil andis Lausing Tallinna linnavolikogus sisse eelnõu, milles tehti linnavalitsusele ülesandeks püstitada Jüri Vilmsile Tallinna mälestusmärk. "120. sünniaastapäevaks on Tallinna linn võtnud plaani püstitada Vilmsile pealinnas väärikas mälestusmärk," lubas Lausing ka 18. oktoobril Postimehes ilmunud artiklis. Linnavalitsus toetas ettepanekut. Raskuste tõttu asukoha leidmisel jäi mälestusmärk siiski rajamata.
Novembris 2007 tegi Lausing koos Maria Beljatskaja ja Nikolai Degtjarenkoga linnavolikogus ettepaneku, et Tallinn eraldaks eelarvest pool miljonit krooni alkoholivastase teavituskampaania jaoks, mis algaks reklaamikampaaniaga ja mille käigus pandaks alkoholi müüvates Tallinna poodides nähtavale kohale infokandjad alkoholivastaste loosungitega.
Mõnda aega juhtis Lausing Jüri Vilmsi Sihtkapitali, mis andis välja Keskerakonna ajalehti Kesknädal ja Vesti Dnja. Sihtasutus jäi Lausingu juhtimisajal riigile võlgu 2,8 miljonit krooni makse ning 2008. aastal võttis juhtimise üle Elmar Sepp.
2008. aasta detsembris tegi Tallinna volikogu aseesimees Tarmo Lausing Eesti Televisiooni telesaate "Erisaade" reporter Anatoli Tafitšukile ettepaneku kandideerida Keskerakonna nimekirjas volikokku.
Lausing on toetanud ajakirjanduses aktiivselt Tallinna Televisiooni, ta kuulus ka TeleTallinna kontseptsiooni välja töötanud komisjoni. Korduvaöt on ta süüdistanud Eesti üleriigilist meediat poliitilises ühekülgsuses. "Tallinna linnajuhtide ja Keskerakonna poolt saan lubada seda, et TeleTallinn saab olema oluliselt objektiivsem, kui seda on Reformierakonna juhitud Rahvusringhääling täna. Vaadake kasvõi Tallinna tasuta ajalehte Pealinn, mis sai hiljuti uue näo! Keegi ei saa öelda, et tegemist on ühekülgse või poliitilise infokanaliga," kinnitas Lausing 2008. aastal.
2009. aasta jaanuaris hoiatas Lausing Tallinna linnavolikogu selle eest, kui Tallinna linnapeaks saaks toonane sotsiaaldemokraatliku erakonna esimees Jüri Pihl. "Kui eluaegne ment, salapolitsei juht ja võib-olla ka kagebiit pannakse linnapeaks, tähendab see vähemalt, et linnapolitsei juurde luuakse salapolitsei üksus, seda muidugi salaja," ütles Lausing. "Linnaeelarvesse tehakse salajased read – millest me teada ei saa –, et rahastada salajasi tegevusi. Tallinna linn hakkab inimeste järelt nuhkima. Volinikke, ametite juhatajaid ja ametnikke hakatakse pealt kuulama ja neil käiakse kodus."
2009. aastal kinnitas endine Tallinna linnavolinik Jaak Vihmand, et linnavolikogu Keskerakonna fraktsioonis puudub arutelu ja hääletus toimub selle alusel, kas Tarmo Lausing tõstab punase või rohelise pliiatsi. "Selles mõttes ma Lausingut hindan, et tema püüdis asja arutada ja ära kuulata, aga Vitsut seda ei teinud," tunnistas Vihmand.
2010. aasta kohalikel valimistel sai Lausing Lasnamäel kandideerides 410 häält.
Septembris 2013 lahkus Lausing Keskerakonnast protestiks noorpoliitik Vladimir Sveti sunniviisilise ümberpaigutamise vastu Keskerakonna valimisnimekirjas. Oktoobris 2013 avaldas Eesti Ekspress artikli, milles Lausing tunnistas, et on osalenud Keskerakonnale teadmata päritoluga raha annetamisel.

Isiklik elu

Tarmo Lausing on abielus ja tal on kaks last. Ta on Aadu Jõgiaasa väimees.

Tunnustus

2008. aastal pälvis Lausing Eesti Õpilasesinduste Liidu aukirja.